AIŠKINAMASIS RAŠTAS

Dėl panaudos sutarčių nutraukimo šalių sutarimu

**1. Parengto tarybos sprendimo projekto tikslai ir uždaviniai**

Viešoji įstaiga Molėtų r. pirminės sveikatos priežiūros centras 2015 m. birželio 10 d. raštu Nr. S-260 „Dėl turto panaudos sutarčių“ informavo, kad vaikų darželio patalpose, esančiose Molėtų r. sav., Alantos sen., Naujasodžio k., kurios pagal 2012 m. lapkričio 16 d. turto panaudos sutartį Nr. T6-46 buvo perduotos Molėtų šeimos sveikatos centrui (vėliau reorganizuotam į Molėtų r. pirminės sveikatos priežiūros centrą), nevykdo veiklos ir prašo šalių sutarimu nutraukti turto panaudos sutartį.

Visuomeninė organizacija Joniškio bendruomenės centras (toliau – Centras) 2015 m. lapkričio 27 d. raštu „Dėl panaudos sutarties nutraukimo“ prašo šalių sutarimu nutraukti 2007 m. kovo 23 d. turto panaudos sutartį Nr. 02-T6, pagal kurią Centrui buvo perduotos patalpos, esančios administraciniame pastate Joniškio mstl., Arino g. 3 (seniūnijos pastate), kadangi Centro veiklai nenaudojamos. Šiuo metu Centras vykdo veiklą bendruomenės centro pastate, esančiame Molėtų r. sav., Joniškio sen., Joniškio mstl., Arino g. 20.

Panevėžio teritorinė ligonių kasa 2015 m. lapkričio 19 d. raštu Nr. 12-3610 „Dėl patalpų poreikio“ prašo nutraukti nuo 2016 m. vasario 1 d. rašytiniu abiejų šalių sutarimu 2009 m. gruodžio 30 d. turto panaudos sutartį Nr. 11-T6/10-608, pagal kurią buvo perduotos 11,84 kv. m patalpos ligoninės pastate, esančiame Molėtų m., Graužinių g. 3. Taip pat šiuo raštu prašo perduoti patalpas, esančias poliklinikos pastate.

Molėtų rajono vietos veiklos grupė „Keisdamiesi keičiamės“ 2015 m. lapkričio 30 d. raštu Nr. IN-195 „Dėl patalpų suteikimo panaudos pagrindais“ prašo nutraukti 2009 m. balandžio 30 d. turto panaudos sutartį Nr. 02-T6, sudarytą vadovaujantis Molėtų rajono savivaldybės tarybos 2009 m. vasario 26 d. sprendimu Nr. B1-52 „Dėl savivaldybės turto perdavimo panaudos pagrindais“ ir pakeistą Molėtų rajono savivaldybės tarybos 2009 m. rugpjūčio 26 d. sprendimu Nr. B1-134 „Dėl Molėtų rajono savivaldybės tarybos 2009 m. vasario 26 d. sprendimo Nr. B1-39 „Dėl savivaldybės turto perdavimo panaudos pagrindais Molėtų vietos veiklos grupei“ pakeitimo“ bei perduoti kitas patalpas įstaigos veiklai.

Atsižvelgus į įstaigų prašymus, parengtas sprendimo projektas dėl panaudos sutarčių nutraukimo šalių sutarimu. Sprendimai, kurie reglamentavo panaudos sutarčių sudarymą, pripažįstami netekusiais galios.

Parengto sprendimo projekto tikslas – nutraukti rašytiniu abiejų šalių sutarimu turto panaudos sutartis ir pripažinti netekusiais galios Molėtų rajono savivaldybės tarybos sprendimus, reglamentavusius turto panaudos sutarčių sudarymą.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas, 18 straipsnio 1 dalis;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 21 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bus sprendžiamas patalpų panaudojimas.

Neigiamų pasekmių nenumatoma.

**4. Priemonės sprendimui įgyvendinti**

Bus parengti ir pasirašyti susitarimai dėl panaudos sutarčių nutraukimo bei turto perdavimo – priėmimo aktai.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija.

Parengė

Aldona Rusteikienė

Turto skyriaus vedėja